《度关山》
南北朝·王训

边庭多警急，羽檄未曾閒。从军出陇坂，驱马度关山。

关山恒晻霭，高峰白云外。遥望秦川水，千里长如带。

好勇自秦中，意气本豪雄。少年便习战，十四已从戎。

昔年经上郡，今岁出云中。辽水深难渡，榆关断未通。

折衔凌绝域，流蓬警未息。胡风朝夜起，平沙不相识。

兵法贵先声，军中自有程。逗遛皆赎罪，先登尽一城。

都护疲诏吏，将军擅发兵。平卢疑纵火，飞鸱畏犯营。

轻重一为虏，金刀何用盟。谁知出塞外，独有汉飞名。

作者简介：南朝梁琅邪临沂人，字怀范。王暕子。幼聪警，有识量。年十六，召见文德殿，应对爽彻。补国子生，射策高第，除秘书郎。累迁秘书丞、侍中。文章为后进领袖。年二十六卒。